Boleslovas Zubrickas

Boleslovas Zubrickas (1930 m. balandžio 5 d. Vaidatoniuose, Skaudvilės valsčiuje – 2011 m. rugsėjo 23 d. Vilniuje) – Lietuvos chorvedys, pedagogas, muzikologas, humanitarinių mokslų (istorijos) daktaras.

Biografija 
1946–1952 m. mokydamasis Skaudvilės vidurinėje mokykloje, dainavo chore ir giedojo bažnyčioje. Įtariant, kad dalyvauja antisovietinėje veikloje, saugumo agentų buvo suimtas, savaitę kalintas ir žiauriai muštas. Baigęs mokyklą, 1952 m. įstojo į Klaipėdos mokytojų institutą ir muzikos mokyklą (diriguoti mokė Aleksandras Buzys). Įgijęs istorijos mokytojo specialybę, pradėjo dirbti Palangoje, o choro dirigavimo studijas neakivaizdiniu būdu tęsė Vilniaus J. Tallat-Kelpšos muzikos mokykloje (dėst. Antanas Jozėnas). 1957–1962 m. choro dirigavimą neakivaizdiniu būdu studijavo LSSR konservatorijoje (vyr. dėst. Juozo Barausko klasė).

1954–1957 m. Palangos vidurinės mokyklos muzikos ir dainavimo mokytojas, vaikų ir vyresniųjų klasių moksleivių chorų bei dainų ir šokių ansamblio vadovas. Kurį laiką buvo Palangos kultūros namų meno vadovas, suorganizavo mišrųjį chorą ir vokalinius ansamblius, rengė koncertus. Buvo vienas iš pirmosios Palangos miesto dainų šventės (1955 m.) organizatorių, mokyklos ir kultūros namų chorus parengė 1955 m. respublikinei dainų šventei ir 1957 m. I respublikiniam jaunimo festivaliui Vilniuje. 1958 m. Palangoje įkūrė vaikų muzikos mokyklą ir iki 1962 m. jai vadovavo. Mokykloje subūrė vaikų chorą, kuris 1960 m. respublikinės dainų šventės konkurse pelnė antrąją vietą. Keletą metų vadovavo Palangos miesto pagyvenusių žmonių mišriajam chorui. 1962–1963 m. Palangos vienerių metų chorvedžių ir pučiamųjų orkestrų vadovų kursų vedėjas, mišriojo choro vadovas, dirigavo Palangos miesto ir Kretingos rajono dainų šventėse.

1963–1973 m. choro dirigavimo ir kitų disciplinų dėstytojas Vilniaus J. Tallat-Kelpšos aukštesniojoje muzikos mokykloje. 1964–1965 m. Kauno politechnikos instituto Vilniaus filialo studentų mišriojo |choro chormeisteris. 1966–1968 m. Grigiškių bandomojo popieriaus kombinato kultūros namų mišriojo choro bei dainų ir šokių liaudies ansamblio vadovas. 1976–1980 m. Vilniaus valstybinio universiteto vyrų choro chormeisteris. 1983–1989 m. Lietuvos valstybinės konservatorijos Pučiamųjų instrumentų katedros dirigavimo dėstytojas ir vyr. dėstytojas. 1984 m. įgijo istorijos mokslų kandidato laipsnį , dalyvavo mokslinėse konferencijose.

1973–1987 m. „Vagos“ leidyklos Muzikos leidinių redakcijos vedėjas. Jam vadovaujant išleista apie 500 įvairių muzikos leidinių – natų ir knygų. 1987–1992 m. Lietuvos muzikų draugijos ir leidyklos „Muzika“ darbuotojas. Spaudoje paskelbė per 200 chorų koncertų recenzijų ir muzikinių straipsnių, sudarė penkis dainų rinkinius chorams.

Lietuvos kompozitorių sąjungos ir Lietuvos chorų sąjungos narys. 1980 m. apdovanotas Spaudos žymūno ženklu, 1985 m. Kultūros žymūno ženklu. Duktė Violeta Zubrickaitė-Butkauskienė chorvedė, vyresnioji muzikos mokytoja. Palaidotas Antakalnio kapinėse.

Bibliografja 
 Tarybų Lietuvos chorai. – Vilnius: Vaga, 1979. – 421 p.
 Tarybų Lietuvos chorvedžiai. – Vilnius: Vaga, 1984. – 278 p.
 Moksleivių chorai. – Vilnius: Vaga, 1988. – 286 p.
 Specialiųjų vidurinių ir profesinių technikos mokyklų moksleivių chorai, 1991 m.
 Lietuvos chorų istorija. – Vilnius: Lietuvos muzikų draugija, 1994. – 313 p.
 Pasaulio lietuvių chorvedžiai: enciklopedinis žinynas. – Vilnius: Lietuvos liaudies kultūros centras, 1999. – 766 p.: iliustr. – ISBN 9986-529-21-2
 Lietuvių kompozitoriai: enciklopedinis žinynas. – Vilnius: Vaga, 2004. – 485p.: iliustr. – ISBN 5-415-01734-8

Šaltiniai 

Lietuvos chorvedžiai
Lietuvos muzikologai
Lietuvos muzikos pedagogai
Lietuvos muzikos istorikai
Lietuvos enciklopedininkai